**TLAČOVÁ SPRÁVA**

# LOZ NESÚHLASÍ S NAVRHOVANÝMI ZMENAMI VO VYMENOVÁVANÍ PREDSEDU ÚRADU PRE DOHĽAD NAD ZDRAVOTNOU STAROSTLIVOSŤOU. AK BY TIETO ZMENY PREŠLI, TÁTO INŠTITÚCIA STRATÍ ZMYSEL SVOJEJ EXISTENCIE

**Minulý týždeň vláda SR schválila návrh novely kompetenčného zákona, ktorým sa zásadne mení aj vymenúvanie a odvolávanie predsedu Úradu pre dohľad nad zdravotnou starostlivosťou (ďalej ÚDZS). Ak dôjde k definitívnemu schváleniu týchto zmien v Národnej rade SR, nasledovať bude politická výmena vo vedení úradu.**

Ako predseda LOZ Peter Visolajský uviedol: *„Ministerstvo zdravotníctva zmenou, ktorú presadzuje, plne preberá politickú aj právnu zodpovednosť za Úrad na dohľad nad zdravotnou starostlivosťou. Vzhľadom k navrhovanej úprave sa domnievame, že by bolo oveľa poctivejšie, efektívnejšie a finančne zodpovednejšie začleniť úrad priamo do ministerstva zdravotníctva. Povedzme si otvorene, že úrad pod bývalými vedeniami v minulosti dlhé roky zlyhával a predstavoval iba zbytočnú dymovú clonu pre pacientov.”*

LOZ konštatuje, že pri aktuálnej predsedníčke ÚDZS Renáte Blahovej sme boli svedkami pozitívnych javov, ako je upozorňovanie na 400 miliónový tunel pri jednej finančnej skupine alebo správne hlasovanie pri nezákonnom zaradení nemocnice Bory do siete. LOZ tieto kroky zo strany predsedníčky ÚDZS oceňuje a boli skutočným závanom zmien. Je úplne zrejmé, že dôvodom týchto legislatívnych zmien je zmena personálneho zloženia úradu. LOZ upozorňuje ministerku zdravotníctva Z. Dolinkovú, že tvrdenie o  nezávislosti ÚDZS, ktorý rozhoduje a ministerstvo nemá kompetenciu, nebude po prijatí legislatívnych zmien meniacich pravidlá vymenúvania a odvolávania predsedu tohto úradu ďalej platiť.

Nikoho by neprekvapilo, ak by takéto zmeny navrhla finančná skupina Penta, či Agel, ktorým pochopiteľne nezávislé vedenie Úradu pre dohľad nad zdravotnou starostlivosťou komplikuje vyťahovanie peňazí zo slovenského zdravotníctva, od slovenských pacientov. Občania očakávajúci od novej vlády sociálnejší prístup, ktorý im bol sľubovaný, len ťažko pochopia, prečo sociálnodemokratické strany Hlas -SD a Smer - SSD navrhujú rovnaké veci ako strana SaS v minulej vlády. Takéto zmeny občanom ťažko zdôvodnia lepším a dostupnejším zdravotníctvom pre pacienta.

“*Lekárske odborové združenie vyzýva predsedu vlády Roberta Fica, aby ponechal nezávislé vedenie ÚDZS, ktorý v poslednom období významne upozorňoval na neúmerné zisky zdravotným poisťovniam a finančným skupinám podnikajúcim v slovenskom zdravotníctve,”* uviedol P. Visolajský. Ak by tieto ministerkou navrhované zmeny prešli a predsedu úradu bude dosadzovať minister zdravotníctva, Úrad pre dohľad nad zdravotnou starostlivosťou sa stane úplne zbytočnou a drahou inštitúciou bez reálnej pomoci pacientom a štátu. Zároveň by ministerska zdravotníctva Z. Dolinková prebrala plnú politickú i právnu zodpovednosť za tento úrad a jeho rozhodnutia.

MUDr. Peter Visolajský

predseda Lekárskeho odborového združenia